Volodymyr Zelenskyi

**Volodymyr Oleksandrovych Zelenskyi** (en ) nado en Krivoi Roh o 25 de xaneiro de 1978, é un político, guionista, actor, comediante e produtor/director cinematográfico ucraí­no, actual presidente de Ucraína desde 2019, sendo o 6.º presidente desta república. Zelenskyi fíxose popular no seu país por interpretar o personaxe principal dunha serie de TV.

## Traxectoria 
Nacido no sueste de Ucraína, Zelenskyi é fillo de pais xudeus. Estudou na Universidade Nacional Económica de Kíiv, onde se graduou en Dereito. No entanto, nunca exerceu actividades no campo xurídico. Iniciou a súa carreira artística aos 17 anos, nun concurso de comedia. Fíxose coñecido entre os ucraínos ao estabelecer e liderar a empresa "Kvartal 95". En 2015, Zelenski fíxose moi popular pola serie de televisión *Servo do Pobo*, na cal interpretou o papel de presidente de Ucraína. Zelenski foi un dos actores do programa cómico "Kíiv á tarde", obtendo popularidade a partir da mesma. Vladimir satirizaba a realidade ucraína e o ultranacionalismo ucraíno, pois defendía que Ucraína era un país multilingüe, e apoiaba a protección da lingua rusa (moi falada no leste do país) e doutras linguas minoritarias do oeste. A pesar deste apoio, Vladimir, nunha das súas actuacións apoiou o exército ucraíno, dicindo: "Grazas por defendernos destes diabos".

Zelenski apoiou o movemento Euromaidan e o exército ucraíno durante a guerra cos rebeldes pro-Rusia no leste do país. O 31 de decembro de 2018, anunciou a súa candidatura á presidencia de Ucraína. Durante a campaña presentou un discurso de renovación e anticorrupción. A súa ascendencia nas enquisas foi froito do rexeitamento cara ás elites e aos políticos, vistos por boa parte da poboación como incapaces de superar as dificultades económicas e os escándalos de corrupción. Na primeira volta das eleccións presidenciais de 2019, o 31 de marzo, recibiu o 30% dos votos - sendo o candidato máis votado -, contra o 16% de Petro Poroshenko, o presidente entón en exercicio - e 13% de Yuliia Tymoshenko. Zelenski e Poroshenko pasaron á segunda volta, realizada o 21 de abril de 2019, e Zelenskyi acabou sendo facilmente elixido na mesma, recibindo o 73% dos votos.

## Controversias 
En 2018, os activos de Zelenskyi acadaron un valor de 1,5 millóns de dólares (uns 37 millóns de grivnas).

En outubro de 2021, os Pandora Papers revelaron unha rede de empresas en paraísos fiscais fundada e mantida por Volodymyr Zelenskyi e a súa contorna. Entre as montaxes financeiras atópanse canto menos unha ducia de empresas que lle pagaron dividendos (cuxo importe é descoñecido) tras a súa chegada á xefatura do país. A través destas empresas, posúe inmóbeis de luxo no corazón da capital británica, Londres. Cando saíu á luz a investigación, a administración presidencial explicou que nese intre, o presidente e os seus asociados querían protexer o seu grupo contra as «accións agresivas» e o «réxime corrupto» do expresidente prorruso Viktor Yanukovych. Entre os arranxos financeiros atópanse canto menos unha decena de empresas, algunhas das cales pagarían dividendos á compañeira de Volodymyr Zelenskyi, logo de que chegara á cabeza do país.

A Oficina do Alto Comisionado das Nacións Unidas para os Dereitos Humanos (ACNUDH) informou en 2021 da súa preocupación polo recorte das liberdades fundamentais en Ucraína, sinalando en particular o peche de medios de comunicación e as restriccións ás opinións «críticas».

O 13 de setembro de 2022, en Izium, un soldado ucraíno da garda armada de Zelenskyi utilizou o símbolo Totenkopf no seu uniforme, razón pola cal o goberno ucraíno eliminou a imaxe das súas redes sociais.

## Notas 
## Véxase tamén 
### Outros artigos 
* Invasión rusa de Ucraína de 2022